পিয়েরো ইঙ্কাপিয়ে
পিয়েরো মার্তিন ইঙ্কাপিয়ে রেইনা (স্পেনীয়: Piero Hincapié, স্পেনীয় উচ্চারণ: [pjˈeɾo ˌinkapjˈe]; জন্ম: ৯ জানুয়ারি ২০০২; পিয়েরো ইঙ্কাপিয়ে নামে সুপরিচিত) হলেন একজন ইকুয়েডরীয় পেশাদার ফুটবল খেলোয়াড়। তিনি বর্তমানে জার্মান ক্লাব বায়ার লেভারকুজেন এবং ইকুয়েডর জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় রক্ষণভাগের খেলোয়াড় হিসেবে খেলেন। ২০১৯ সালে, ইঙ্কাপিয়ে ইকুয়েডর অনূর্ধ্ব-১৭ দলের হয়ে ইকুয়েডরের বয়সভিত্তিক পর্যায়ে অভিষেক করেছিলেন। প্রায় এক বছর যাবত ইকুয়েডরের বয়সভিত্তিক দলের হয়ে খেলার পর, তিনি ২০২১ সালে ইকুয়েডরের হয়ে আন্তর্জাতিক পর্যায়ে অভিষেক করেছেন; ইকুয়েডরের জার্সি গায়ে তিনি এপর্যন্ত ২১ ম্যাচে ১টি গোল করেছেন।